Decizia coaliţiei de guvernare privind candidatul unic la Primăria Capitalei urmează să fie prezentată marţi în organizaţiile de Bucureşti ale PSD şi PNL şi apoi să fie făcut anunţul nominal, a declarat luni, 18 martie, purtătorul de cuvânt al PSD, senatorul Lucian Romaşcanu, informație confirmată și de Ionuț Stroe, purtătorul de cuvânt al PNL.
"Există o decizie a coaliţiei de a avea candidat unic la Primăria Municipiului Bucureşti şi candidaţi comuni la sectoare, urmând ca această decizie să fie prezentată mâine la organizaţiile de Bucureşti ale celor două partide, urmând ca anunţul nominal să fie făcut, din respect firesc pentru organizaţii, după întâlnirea de dimineaţă.", a precizat Romaşcanu la România Tv.
Chestionat dacă sunt mai mulţi candidaţi pentru Primăria Capitalei sau doar medicul Cătălin Cîrstoiu, Romaşcanu a precizat:
"Am spus că avem un candidat unic al coaliţiei şi aşteptăm întâlnirea cu organizaţiile, nu vreau să confirm un nume înainte de întâlnirea cu organizaţiile".
Întrebat dacă el crede că Gabriela Firea sau Sebastian Burduja vor accepta o altă candidatură, senatorul PSD a răspuns: "Sunt convins că ambii, cel puţin pe Gabriela Firea o cunosc şi îmi doresc să fie aşa şi anume că este un jucător de echipă, iar lucrurile pe care cu cifre le vom discuta mâine să fie acceptate şi să fim o echipă şi de acum înainte".
Ionuț Stroe a susținut întâi că, probabil, un anunț oficial al coaliției va veni marți, 19 martie.
"Acum vă pot confirma că am identificat destul de multe nume potrivite pentru a fi susținute de coaliția PNL-PSD care, evident, se pot detașa foarte ușor în viitoarea dezbatere publică. Unul dintre ei este cu siguranță medicul și managerul Spitalului Universitar, domnul Cîrstoiu, dar știți că noi l-am avansat public și l-am susținut pe Sebastian Burduja pentru o astfel de soluție în cadrul coaliției.
Profilul public al acestui candidat ține de profesionalism, de moralitate, vrem un om care a arătat că e un foarte bun manager și care a înțeles cu ce se mănâncă o instituție complexă precum Primăria Capitalei, nu un om care să piardă timpul învățând la Primărie", a susținut Ionuț Stroe, potrivit B1tv.ro.
Acesta a adăugat apoi că peste 70% dintre bucureșteni vor o schimbare la PMB și: "să se deblocheze situația instituțională și administrativă în care a ajuns Bucureștiul cu un începător precum a fost Nicușor Dan".